Margit Mayer : Contradictions of contemporary urban activism
Channel: pmilat
Date: 2014-06-18

*** MaMa, Zagreb @ 17.06.2014 ***

___ uvod : Tomislav Tomašević [00:00 - 01:55]
___  predavanje : Margit Mayer [01:55 - 55:20]

--- o predavanju ---
Predavanje je prvo podcrtalo neke od implikacija neoliberalizacije po razvoj i politiku gradova. Polazeći od tih pretpostavki, predavanje je predstavilo neke od društvenih sukoba i borbi koji nastaju oko tih procesa urbane transformacije te detektiralo specifične izazove s kojima se te borbe suočavaju. Kako se gradovi pokušavaju tržišno pozicionirati i brendirati u procesu međusobne konkurencije, tako u njima izbijaju sukobi i borbe oko nestajanja priuštivog i javnog urbanog prostora i zajedničkih dobara, borbe protiv istiskivanja i marginalizacije osjetljivih skupina te borbe za pravo da se gradsko okruženje oblikuje u skladu s potrebama ljudi. Nekim skupinama i pokretima, primjerice skvoterima i kulturnim aktivistima, pogoduju takozvane politike kreativnog grada, koje su važan dio današnjih strategija urbanog rasta vođenih tržišnim natjecanjem. Istodobno, marginalizirane pokrete koji artikuliraju potrebe i zahtjeve siromašnijih i stigmatiziranih stanovnika grada lokalne vlasti izlažu represivnim mjerama i mjerama štednje. I jedan i drugi skup strategija lokalnih vlasti ima raslojavajuće učinke, čak i unutar pojedinačnih skupina na koje ciljaju. U cilju djelotvorne politike otpora i jačanja savezništva u izgradnji alternativnog grada, potrebno je prepoznati i analizirati ta postojeća proturječja između različitih pokreta.
 
--- o Margit Mayer ---
Margit Mayer je istaknuta njemačka politologinja i sociologinja grada. Od 1990. do umirovljenja predavala je komparativnu i sjevernoameričku politiku na Freie Universität u Berlinu. Profesorica je na Centru za metropolitanske studije na Tehničkom sveučilištu u Berlinu. U svom istraživačkom radu bavi se komparativnom politikom, urbanom i socijalnom politikom te društvenim pokretima. Objavljivala je radove o različitim aspektima suvremene urbane politike, urbanoj teoriji, restrukturiranju (socijalne) države i društvenim pokretima. Suautorica je monografije Nonprofits in the Transformation of Employment Policies (2004) te suurednica zborikâ Urban Movements in a Globalising World (2000), Cities for People not for Profit (2013) i Neoliberal Urbanism and Its Contestations (2013). Trenutno radi na monografiji o urbanim društvenim pokretima i državi.
 
--- o seriji predavanja Program kapitalističkog grada --
Predavanje Margit Mayer drugo je u seriji predavanja "Program kapitalističkog grada" - u organizaciji Grupe22 i Multimedijalnog instituta - koja preispituje ulogu grada, organizacije života u njemu i urbanih politika u reprodukciji suvremenog kapitalizma i izazovima pred koje to stavlja antisistemske pokrete koji svoje ishodište nalaze na terenu grada.

http://mi2.hr/2014/06/margit-mayer-proturjecja-suvremenog-urbanog-aktivizma/